Klasa: 023-03/19-01/01

Urbroj: 50419-19-07

Zagreb, 15. siječnja 2019. 2018.

**ZAPISNIK**

**S 11. SJEDNICE 6. SAZIVA SAVJETA ZA RAZVOJ CIVILNOGA DRUŠTVA**

**održane 9. siječnja 2019. (srijeda) s početkom u 12:00 sati**

**u**

**dvorani za sastanke Ureda za udruge, Opatička 4, Zagreb**

 **Dnevni red**

1. Usvajanje zapisnika 10. sjednice Savjeta za razvoj civilnoga društva
2. Osvrt na strateški plan rada Savjeta za razvoj civilnoga društva te planirane aktivnosti u 2019.
3. Razno

**Prisutni članovi/članice: Nina Krznarić Uroda** (Ministarstvo za demografiju, obitelj, mlade i socijalnu politiku), **Hajdica Filipčić** (Ministarstvo financija), **Tomislav Đidara** (Ministarstvo zdravstva), **Ines Loknar Mijatović** (Ured za ljudska prava i prava nacionalnih manjina), **Vesna Lendić Kasalo** (Ured za udruge), **Igor Tkalec** (djelovanje udruga proizašlih iz Domovinskog rata), **Emina Bužinkić** (zaštita i promicanje ljudskih prava), **Mira Anić** (skrb o osobama s invaliditetom)**, Željka Leljak Gracin** (zaštita okoliša i održivi razvoj), **Biserka Stojić** (zaštita zdravlja i unaprjeđenje kvalitete življenja), **Sanja Keretić** (zaštita potrošača), **Ines Vrban** (zaklade), **Mihaela Turniški** (turizam).

**Prisutni zamjenici/e članova:** **Stipe Buljan** (Ministarstvo kulture)**, Ozren Pavlović Bolf** (Ministarstvo turizma), **Tamara Krupski** (Ministarstvo vanjskih i europskih poslova), **Stela Fišer Marković** (Ured za udruge), **Martina Jeričević** (Središnji državni ured za šport), **Martina Horvat** (demokratizacija, vladavina prava te razvoj obrazovanja), **Tomislav Domes** (kultura), **Maja Antonić** (socijalna skrb), **Ivan Novosel** (zaštita i promicanje ljudskih prava).

**Prisutni iz Ureda za udruge**: Helena Beus, Nemanja Relić.

**Gosti:** **Dinko Klarić** (Ministarstvo kulture), **Lidija Pavić Rogošić** (EGSO).

**Ukupno je bilo prisutno 20 od 37 članova (ili zamjenika članova) Savjeta (11 od 20 predstavnika/predstavnica organizacija civilnog društva te 9 od 17 predstavnika/predstavnica tijela javne vlasti).**

**Ispričani članovi/članice i zamjenici članova Savjeta**: **Marko Košiček** (Ministarstvo znanosti i obrazovanja), **Cvjetana Plavša - Matić** **i Luka Bogdan** (Nacionalna zaklada za razvoj civilnoga društva), **Eli Pijaca Plavšić** (demokratizacija, vladavina prava te razvoj obrazovanja), **Iris Beneš** (zaštita okoliša i održivi razvoj**), Jelena – Gordana Zloić** (zaklade), **Danijela Hećimović** (Hrvatska zajednica županija), **Marija Šutina** (udruge poslodavaca).

Predsjednica Savjeta je na početku sjednice pozdravila sve prisutne članove i zamjenike članova Savjeta, te goste na sjednici. Napomenula je da se ova sjednica snima u svrhu testiranja opreme za *live stream* kako bi se ubuduće sjednice Savjeta uživo emitirale na Youtube kanalu Ureda za udruge, sukladno Poslovniku koji navodi da su sjednice Savjeta javne te preporuci radne skupine za vidljivost rada Savjeta.

- Utvrđen je kvorum

**- Usvajanje dnevnog reda 10. sjednice Savjeta za razvoj civilnoga društva**

U sklopu poziva na sjednicu članovi Savjeta dobili su predloženi dnevni red. Također, imajući u vidu da je g. Boris Jurinić, dosadašnji zamjenik predsjednice Savjeta u mirovini, potrebno je i izabrati novog zamjenika predsjednice. Na prošloj sjednici Savjeta napomenuto je da svi zainteresirani razmisle žele li se kandidirati za ovu poziciju. Predloženo je da izbor zamjenika predsjednika Savjeta bude točka dnevnog reda na sljedećoj sjednici Savjeta kada se očekuje veći broj kandidata.

Također, u međuvremenu je došao zahtjev da se pod točkom razno izloži Savjetu stanje u području zaštite potrošača što će izložiti Sanja Keretić.

Dnevni red je usvojen jednoglasno

**Ad 1. - Usvajanje zapisnika 10. sjednice Savjeta za razvoj civilnoga društva**

Članovi Savjeta dobili su završnu verziju nakon pismenih intervencija.

Mira Anić je istaknula da su članovi Savjeta zapisnik zaprimili u ponedjeljak što je kratak rok za dostavu komentara na prijedlog zapisnika. Predložila je rok od tjedan dana nakon sjednice za dostavu zapisnika što je raspravljeno u sljedećoj točki dnevnog reda.

Zapisnik je usvojen s 5 suzdržanih glasova.

**Ad. 2. – Osvrt na strateški plan rada Savjeta za razvoj civilnoga društva te planirane aktivnosti u 2019.**

Predsjednica Savjeta izložila je ovu točku dnevnog reda: radi se o nastavku razgovora s prošle sjednice. Prije više od godinu dana, točnije u srpnju 2016. godine, kada je provedeno operativno planiranje Savjeta zaključeno je da je potrebno da Savjet bude platforma različitih dionika, a definirani su sljedeći prioriteti:

* Sudjelovanje Savjeta u davanju mišljenja Vladi RH o nacrtima propisa i ostalim pravnim dokumentima kojima se utječe na razvoj civilnoga društva u RH;
* Očuvanje i kvaliteta institucionalnog okvira za razvoj civilnoga društva;
* Komunikacija s državnom vlasti i građanima o značaju jakog civilnog društva kao ključnog aktera za poboljšanje kvalitete života građana;
* Rad na jačanju uloge civilnoga sektora, izjednačavanje uloga s druga dva sektora, jačanje uloge civilnoga društva i utjecaja u razvoju društva općenito;
* Unaprjeđenje komunikacije između civilnoga društva (udruga) i državnih tijela;
* Unapređenje komunikacije državnog sektora i civilnoga društva;
* Formiranje konkretnih zaključaka – kako bi se moglo nositi s promjenjivom političkom klimom;
* Dekriminalizacija civilnoga društva – isticanje pozitivnog društvenog utjecaja/promjena za koje je zaslužno civilno društvo;
* Senzibilizacija javnosti o značenju civilnog društva i radu Savjeta;
* Sprječavanje podržavljivanja civilnog sektora;
* Osiguravanje foruma za raspravu pluralnosti civilnoga društva i pluralnosti javnog sektora

Područja od posebnog interesa:

* Komunikacija i vidljivost prema javnosti - transparentan rad Savjeta i veća vidljivost Savjeta i tema koje se obrađuju na Savjetu – potreba veće proaktivnosti u povećanju javnosti rada Savjeta.
* Komunikacija prema Vladi - potrebno je osigurati bolju informiranost Vlade s radom Savjeta.
* Formiranje i djelotvoran rad radnih skupina - raspraviti načine unapređenja učinkovitosti i djelotvornosti radnih skupina.

Emina Bužinkić istaknula je da je na 9. sjednici raspravljano o ovoj temi kao i na zadnjoj, 10. sjednici.

U pogledu tehničkih aspekata postavilo se pitanje dostave zapisnika članovima Savjeta. Nemanja Relić istaknuo je da je dosadašnja praksa bila da se zapisnik dostavi 7 dana prije sljedeće sjednice, no sukladno sugestijama članova Savjeta dogovoreno je kako će ubuduće zapisnik biti dostavljen u roku od dva tjedna od održavanja sjednice.

Mira Anić smatra da je otkazivanje sjednice na dan održavanja veliki problem, posebice za ljude koji putuju na sjednice iz drugih dijelova Republike Hrvatske kao što je to bio slučaj vezan uz prošlu sjednicu Savjeta. Nekoliko puta je upozoravala na to.

Helena Beus se još jednom ispričala zbog situacije otkazivanja sjednice. Naglasila je da se radilo o izvanrednoj situaciji budući da na Međuresornom povjerenstvu nije usuglašen Nacrt prijedloga Uredbe o kriterijima za utvrđivanje korisnika i načinu raspodjele dijela prihoda od igara na sreću za 2019. godinu, što je bila predložena ključna točka sjednice.

Biserka Stojić smatra da je sjednicu trebalo održati neovisno o temi koju je navela Helena Beus jer uvijek ima puno tema za raspravu.

Martinu Horvat zanimalo je da li je upućen Vladi zaključak s prošle sjednice vezan za Nacionalnu strategiju, pri čemu je napomenula kako smatra da bi, s ciljem unaprjeđenja prakse, trebalo elektronskim putem dostaviti upućene zaključke svim članovima Savjeta.

Helena Beus je odgovorila kako Ured za udruge šalje zaključke te pojasnila kako ih ona potpisuje. Navela je kako se dopisi mogu poslati članovima Savjeta, iako za time ne vidi potrebu s obzirom da Ured upućuje zaključke nadležnim tijelima ukoliko su usuglašeni na sjednici.

Emina Bužinkić je zamolila da se zaključci upućeni tijelima državne uprave redovito šalju članicama i članovima Savjeta radi protoka informacija i transparentnosti suradnje dvaju tijela.

Željka Leljak Gracin je u svom izlaganju istaknula kako je već u vrijeme njegova usvajanja bilo jasno kako je strateški plan Savjeta ambiciozan. Budući da je ovaj saziv Savjeta na polovici svog mandata, izrazila je kako je skeptična vezano uz mogućnosti njegova ostvarenja do kraja mandata. Iako se na većini tema koje su spomenute na operativnom planiranju radilo, trebalo bi se početi pripremati za novi saziv Savjeta, kako bi se moglo nastaviti raditi na dugoročnim ciljevima. Također je naglasila kako je potrebno biti konkretniji u planiranju.

Emina Bužinkić je istaknula kako je uz sjednice Savjeta važno i djelovanje radnih skupina.

Nemanja Relić se složio te smatra da je lakše je i brže sazivati sastanke radnih skupina nego organizirati sjednicu Savjeta. Potrebno je i iskoristiti mogućnost organiziranja sastanaka koordinatora radnih skupina s nadležnim tijelima, što je i definirano Poslovnikom Savjeta.

Emina Bužinkić naglasila je da je bitno imati sastanke radnih skupina između dvije sjednice Savjeta. Jednako tako utvrdila je da se sjednice Savjeta trebaju održavati najmanje svaka dva mjeseca i kako bi njihovo očekivano trajanje trebalo biti do tri sata.

Lidija Pavić Rogošić, članica EGSO te bivša članica Savjeta, istaknula je da, iako nikad svi članovi aktivno ne sudjeluju u sastancima radnih skupina, njeno je iskustvo da se u sklopu radnih skupina može dosta toga napraviti ukoliko su članovi proaktivni. Smatra da se Savjet ove godine treba aktivno baviti presjedanjem Hrvatske Vijećem EU. CROSOL ima veliki projekt s udrugama iz Rumunjske i Finske te bi bilo dobro da se Savjet upozna s tim aktivnostima.

Nemanja Relić istaknuo je da je radna skupina za međunarodnu suradnju imala sastanak na ovu temu 14.11.2018. Ured za udruge je također održao s CROSOLOM sastanak te se planira sastanak s predstavnicima MVEP.

Tamara Krupski, predstavnica Ministarstva vanjskih i europskih poslova, navela je da i dalje stoji prijedlog da se organizira sastanak s g. Markotićem, koordinatorom za poslove presjedanja Hrvatske Vijećem EU. Također je napomenula da sjednice ne bi trebale trajati duže od 2h kako je predloženo od nekih članova Savjeta.

Emina Bužinkić je naglasila da je u tom slučaju potrebno imati češće sjednice. Zanimalo ju je i mišljenje članova o tome koje teme bi Savjet trebao obraditi ove godine.

Stela Fišer Marković smatra da bi jedna od tema svakako trebala biti Nacionalna razvojna strategija do 2030.

Također je predloženo da se neka od sjednica održi izvan Zagreba.

Ivan Novosel naveo je da jedan od budućih tematskih sjednica treba biti posvećena sustavu besplatne pravne pomoći. Ove godine obilježava se 10 godina od odnošenja Zakona o besplatnoj pravnoj pomoći, a udruge imaju velik problem vezan za financiranje besplatne pomoći.

Emina Bužinkić podsjetila je okupljene da je jedna od tema svakako i organizacijske i strateške novosti vezane za rad Nacionalne zaklade za razvoj civilnoga društva.

Mira Anić smatra da treba komunicirati pozitivni društveni utjecaj OCD-a s obzirom na problem negativne percepcije civilnoga sektora u društvu.

Martina Horvat replicirala je da su u sklopu ESF poziva „Tematske mreže za društveno-ekonomski razvoj te promicanje socijalnog dijaloga u kontekstu unapređivanja uvjeta rada“ navedeni jasni indikatori mjerenja utjecaja OCD-a. Dio te teme moguće je spojiti s temom vezanom za novosti u djelovanju Nacionalne zaklade.

Vesna Lendić Kasalo se nadovezala da i u nacrtu Nacionalne strategije navedena aktivnost izrade indeksa razvijenosti civilnoga društva.

Sanja Keretić istaknula je da je uloga civilnoga društva u stvaranju povjerenja prema institucijama. Udruge za zaštitu potrošača su tampon zona između trgovaca i institucija te građana.

Martina Horvat smatra da se treba nastaviti baviti revizijom natječaja u sklopu ESF, odnosno pojašnjavanjem izmjena planova objave poziva. Emina Bužinkić predložila je da na sljedećoj sjednici Savjeta Luka Rajčić prenese o čemu se pričalo na Odboru za praćenje Operativnog programa „Učinkoviti ljudski potencijali 2014. – 2020.“ u prosincu 2018.

Također se još uvijek čeka na održavanje tematske sjednica posvećene Zakonu o sportu. Martina Jeričević, predstavnica Središnjeg državnog ureda za šport replicirala je da Nacrt Zakona još uvijek čeka odobrenje od strane Vlade da se uputi u javnu raspravu, te da nema informaciju kada će Nacrt biti pušten u javnu raspravu.

Predsjednica Savjeta imala je primjedbu vezanu uz važnost redovitih dolazaka članova Savjeta na sjednice raspravljajući načine motiviranja odsutnih članova koji ne dolaze na sjednice, pri čemu je posebno naglasila značaj predstavnika Nacionalne zaklade za razvoj civilnoga društva te Ureda predsjednika Vlade u odnosu na teme koje se raspravljaju.

Željka Leljak Gracin smatra da je potrebno iskoristiti ovu godinu kao pripremu da teme bitne za Savjet i civilno društvo dođu na dnevni red za vrijeme presjedanja Hrvatske Vijećem EU 2020. godine.

Lidija Pavić Rogošić nadovezala se da teme vezane uz EU presjedanje treba stavljati na dnevni red Savjeta i kroz radnu skupinu te organizirati sastanak s Ministarstvom vanjskih i europskih poslova. Već na sljedećoj sjednici treba biti ili točka dnevnog reda ili jedan dio posvećen ovoj temi.

Martina Horvat podsjetila je da je CROSOL provodio savjetovanje oko prioriteta civilnoga društva za presjedanje Vijećem EU.

Ivan Novosel istaknuo je da je o svemu ovom raspravljano na sastanku radne skupine za međunarodnu suradnju 14.11.2018. te su definirane aktivnosti za prvi kvartal 2019. godine. Na više razina je potrebno postići konsenzus oko sljedećih točki:

1) organizirano sudjelovanje civilnoga društva u pripremama i provedbi predsjedanja;

2) očitovanje civilnoga društva oko prioriteta;

3) sinergijski učinak organizacija civilnoga društva, tijela državne uprave i EGSO-a.

Sljedeća sjednica planirana je polovicom ožujka 2019. te do tada treba odrediti operativni plan.

Zaključno, dogovoreno je sljedeće: sjednice Savjeta održavat će se svaka dva mjeseca u trajanju od oko dva sata, a zapisnici će se dostavljati članovima/icama Savjeta najkasnije dva tjedna nakon sjednica.

Izuzev toga, tematski prioriteti Savjeta u narednoj godini mandata su sljedeći:

* Predsjedavanje Hrvatske Europskom unijom (plan Radne skupine, sastanak s veleposlanikom Markotićem),
* Nacionalna strategija za stvaranje poticajnog okruženja za razvoj civilnoga društva,
* Nacionalna razvojna strategija 2030.,
* Sustav pružanja besplatne pravne pomoći,
* Dekriminalizacija i percepcija civilnoga društva (tematska sjednica),
* Povjerenje civilnoga društva u političke institucije,
* ESF i OPULJP – planovi MRMS-a i transparentnost provedbe programa,
* Zakon o sportu (tematska sjednica),
* Zakon i Strategija o zaštiti potrošača.

**Ad. 3. – Razno**

Članovi Savjeta su obaviješteni kako je upućen prijedlog imenovanja i razrješenja dijela članova i zamjenika članova Savjeta Vladi te se očekuje da će Vlada ubrzo imenovati nove članove i zamjenike članova Savjeta.

Kada je riječ o **Nacionalnoj strategiji stvaranja poticajnog okruženja za razvoj civilnoga društva**, rečeno je kako jesukladno raspravi na prethodnoj sjednici Savjeta, zaključak Savjeta vezan za Nacionalnu strategiju upućen Uredu predsjednika Vlade.

Helena Beus izvijestila je okupljene da se planira održati „operativno planiranje“ s Radnom skupinom za izradu Nacionalne strategije te članovima Savjeta za razvoj civilnoga društva. Vjerojatno će se ovo planiranje održati izvan Zagreba i to tijekom veljače 2019., a svi će biti na vrijeme obaviješteni. Naglasila je kako je možda potrebno razmisliti i o uključivanju novih članova u Radnu skupinu, na što su prisutni upozorili kako Radnu skupinu čini 80 predstavnika organizacija civilnoga društva i tijela državne uprave.

Tomislava Domesa zanimalo je hoće li se na tom sastanku raspravljati o tekstu Strategije. Helena Beus je potvrdila te naglasila da je nakon toga potrebna suglasnost Ureda predsjednika Vlade na tekst Nacrta Strategije.

Tomislav Domes istaknuo je da je potrebno dobiti na uvid zadnji Nacrt Strategije prije operativnog planiranja kako bi se svi mogli pripremiti za raspravu.

Helena Beus naglasila je da bi se radilo na ažuriranju teksta, ne toliko na izmjenama i dopunama teksta. To zapravo ne bi bio sastanak, već bi se dan ili dva dana radilo na tekstu.

Martina Horvat izrazila je mišljenje kako velika grupa smanjuje operativnost rada te naglasila kako će se morati ponoviti cijeli proces ako se uključe potpuno novi članovi što je suprotno zajedničkom cilju što skorijeg usvajanja Strategije.

Helena Beus je istaknula da će razmotriti prijedloge, te naglasila kako se ne planiraju velike izmjene dokumenta.

Vesna Lendić Kasalo navela je kako postoji dokument koji je nakon javnog savjetovanja upućen na očitovanje tijelima državne uprave i u koji su unesene izmjene i dopune sukladno očitovanjima te je to moguće dostaviti članovima Savjeta, s čime se složila Helena Beus.

Emina Bužinkić smatra da se Strategija donosi već jako dugo vremena. Stvar je tehničke pripreme da se dostavi tekst. Treba osigurati da u ovaj proces budu uključeni i predstavnici TDU i OCD.

Hajdica Filipčić se složila kako bi bilo dobro da se ažurirani tekst Nacrta Strategije proslijedi svim članovima Savjeta jer je prošlo puno vremena od pisanja Strategije.

Budući da Radnu skupinu za izradu Strategije čini više od 80 članova postavilo se pitanje efikasnosti rada te metode rada. Helena Beus je zamolila da joj se da još malo vremena da razmisli o svim ovim prijedlozima.

Martinu Horvat zanimalo je kakvi su daljnji koraci vezani za usvajanje Strategije nakon „operativnog planiranja“.

Helena Beus je istaknula da je i dalje plan da se Strategija donese do kraja prvog kvartala 2019.

Vesna Lendić Kasalo pojasnila je proces: Strategija je prošla javno savjetovanje i očitovanja TDU. Potrebno je od svih tijela državne uprave dobiti nove PFU obrasce prije slanja Vladi na usvajanje, ukoliko ne bude velikih izmjena vezanih za aktivnosti. Ako tijela predlože veće izmjene, onda će trebati vidjeti koji su još koraci potrebni prije usvajanja.

Martina Horvat navela je kako je izrada Strategije bila uključiv proces te smatra kako treba revidirati podatke, no ne bi trebalo raditi prevelike promjene kako bi proces išao dalje jer dodatno produljenje procesa velikim izmjenama nije u interesu civilnoga društva.

Tomislav Domes smatra da nije loše uključiti najširi krug dionika, no nije jasna svrha takvog proširenja ako novi članovi neće biti u mogućnosti davati nove prijedloge (s obzirom da je prethodno rečeno kako se ne bi radile prevelike izmjene teksta nacrta).

Ines Loknar Mijatović istaknula je da civilno društvo nema puno manevarskog prostora jer je zbog jednog ministarstva cijeli proces zastao. Naglasila je kako je u ovom trenutku potrebno revidirati podatke s obzirom da je tekst prošao cijeli postupak potreban za donošenje: TDU su se dva puta očitovala, a tražit će se dodatna očitovanja vezano uz dostavu PFU obrazaca. Ujedno se i civilno društvo očitovalo više puta te predstoji interni proces vezan za državna tijela i ažuriranje podataka.

Helena Beus ne očekuje daljnje poteškoće u procesu.

Martina Horvat istaknula je da je zbog interesa civilnoga društva potrebno osigurati da se proces dovrši i da se Strategija donese. Predstavnici civilnoga društva oprezni su zbog dosadašnjeg iskustva vezanog uz ne donošenje Strategije.

Sanju Keretić, članica Savjeta iz područja zaštite potrošača izložila je **informacije o stanju u području zaštite potrošača**:

Sustav Zaštite potrošača u RH uređen je Zakonom o zaštiti potrošača te Nacionalnim programom zaštite potrošača. Ministarstvo gospodarstva, poduzetništva i obrta kao tijelo nadležno za ovaj sektor, financiralo je regionalne centre zaštite potrošača, a početkom 2018. godine osnovalo je dva nova regionalna centra za zaštitu potrošača. Krajem 2018. dogodio se zaokret te Ministarstvo bez najave više ne podržava projekte podrške savjetovališta za potrošače. Navela je kako će se u 2019. financirati samo aktivnosti udruga vezane uz informiranje potrošača: tiskanje letaka, organiziranje okruglih stolova i sl., za što je osigurano 1.400.000 kn što se želi ugovoriti što prije.

Izrazila je bojazan kako potrošači više nemaju koga nazvati i dobiti savjet oko zaštite njihovih prava što je posebno bitno za potrošače starije životne dobi koji nisu informatički pismeni te im je djelovanje udruga prikladnije. Naglasila je kako se ovim odlukama krši Zakon o zaštiti potrošača te Nacionalni program.

Vesna Lendić Kasalo je predložila da se traži očitovanje Ministarstva gospodarstva, poduzetništva i obrta na ovu temu te da se na jednu od sljedećih sjednica Savjeta pozovu predstavnici Ministarstva.

Sanja Keretić smatra da potrošači ne mogu biti žrtve previranja unutar Ministarstva te za primjer navela problem mogućeg sukoba interesa kada je riječ o situaciji u kojoj je jedna uprava unutar Ministarstva nadležna za potrošače i trgovce istovremeno.

Ivan Novosel molio je pojašnjenje vezano uz to jesu li savjetovališta za potrošače navedena u Zakonu. Sanja Keretić odgovorila je da je Zakonom definirano da JLP(R)S podupiru rad savjetovališta, ali nema sankcija za nepridržavanje ovih odredbi. Navela je prijedlog prema kojem je moguće osigurati financiranje savjetovališta za potrošače na način da se u okviru svake županije, koja ima otprilike 20 općina i 10 gradova, osigura 5000 kn na razini svake JLPS na godišnjoj razini.

Martina Horvat se nadovezala kako vidi da postoji i problem izmjene tekstova i uvjeta natječaja u zadnji čas, prije objave samog natječaja.

Vesna Lendić Kasalo je istaknula na kraju da su udruge potrošača razjedinjene i nemaju krovnu udrugu te da ovu problematiku treba sagledati sa svih strana.

Usuglašeno je da će Ured za udruge uputiti dopis Ministarstvu gospodarstva, poduzetništva i obrta s molbom za pojašnjenje navoda predstavnika udruga iz područja zaštite potrošača te pozvati predstavnike Ministarstva na sljedeću sjednicu Savjeta.

**Sjednica je završila oko 14:30**

**Zapisnik sastavio: Predsjednica Savjeta:**

Nemanja Relić, v.r. Emina Bužinkić v.r.